Tidligere politimester etterforskes likevel
Gjengedal fikk bare en muntlig advarsel for en forbikjøring i høy fart på riksvei 4, men nå har politiet likevel opprettet sak mot ham, melder NRK. - Bakgrunnen er at det har kommet fram nye opplysninger som politiet ikke var kjent med på det tidspunktet han ble stoppet, sier kriminalsjef Rune Otterstad i Vestoppland politidistrikt. Anstein Gjengedal forklarte hastverket med at han hadde en tissetrengt hund i bilen. - Det var ingen farlig situasjon. Jeg hadde god kontroll, sa Anstein Gjengedal til Oppland Arbeiderblad om forbikjøringen han foretok rett nord for Gjøvik sentrum onsdag 17. oktober. Gjengedal sier han fikk beskjed om å ta det litt med ro og at han beklaget det hele overfor polititjenestemennene fra UP. Men mange reagerte på at politipatruljen lot ham slippe unna med et muntlig pålegg. - Vi ønsker å undersøke litt nærmere om det foreligger grunnlag for å straffeforfølge Gjengedal ut ifra det som skjedde, sier Otterstad.
Anstein Gjengedal, tidligere politimester i Oslo, blir likevel etterforsket etter et rask forbikjøring på riksvei 4 nord for Gjøvik i oktober.